**O b r a z l o ž e nj e**

**Nacrta prijedloga Odluke o osnivanju kulturnih vijeća Grada Rijeke**

I. PRAVNI TEMELJ ZA DONOŠENJE ODLUKE

Pravni temelj za donošenje Odluke o osnivanju kulturnih vijeća je članak 20. Zakona o kulturnim vijećima i financiranju javnih potreba u kulturi („Narodne novine“ broj 83/22, u daljnjem tekstu: Zakon). Stavkom 1. navedenog članka propisano je da se vijeća osnivaju za područje županije i grada koji ima više od 10.000 stanovnika. Stavkom 4. je propisano da akt o osnivanju vijeća donosi predstavničko tijelo jedinice lokalne i područne (regionalne) samouprave, dok je stavkom 5. propisano da se aktom o osnivanju utvrđuje broj vijeća i njihov djelokrug, broj članova vijeća, zadaće, način rada i odlučivanja vijeća sukladno tom zakonu.

Člankom 46. Statuta grada Rijeke („Službene novine Primorsko-goranske županije” broj 24/09, 11/10 i 5/13 i „Službene novine Grada Rijeke” broj 7/14,12/17, 9/18, 11/18 - pročišćeni tekst, 2/20 i 3/21) određeno je da Gradsko vijeće Grada Rijeke donosi odluke i druge opće akte kojima se uređuju pitanja iz samoupravnog djelokruga Grada Rijeke.

Slijedom navedenoga, potrebno je donijeti novi opći akt usklađen sa zakonskim odredbama.

II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN

Gradsko vijeće Grada Rijeke donijelo je *Odluku o osnivanju kulturnih vijeća Grada Rijeke* („Službene novine Primorsko-goranske županije“ broj 15/12, 5/13, 33/13 i „Službene novine Grada Rijeke“ broj 13/19) temeljem koje u Gradu Rijeci djeluje sedam kulturnih vijeća, i to za glazbenu djelatnost, dramsku umjetnost, ples i pokret, audiovizualnu djelatnost, književnu djelatnost, muzejsku djelatnost i vizualne umjetnosti, inovativne umjetničke i kulturne prakse i zaštitu i očuvanje kulturnih dobara.

Gradsko vijeće Grada Rijeke donijelo je *Odluku o imenovanju kulturnih vijeća Grada Rijeke* („Službene novine Grada Rijeke“ broj 7/21) te *Odluku o razrješenju i imenovanju članice Kulturnog vijeća za audiovizualnu umjetnost Grada Rijeke* („Službene novine Grada Rijeke“ broj 14/23) iz kojih proizlazi da postojećim članovima kulturnih vijeća Grada Rijeke mandat prestaje 31. ožujka 2025. godine, te će, nakon usvajanja općeg akta usklađenog sa zakonom, biti potrebno pristupiti raspisivanju javnog poziva i imenovanju novih članova kulturnih vijeća Grada Rijeke.

Dana 26. srpnja 2022. stupio je na snagu Zakon. Danom stupanja na snagu tog Zakona je, između ostalog, prestao važiti Zakon o kulturnim vijećima („Narodne novine“ broj 48/04, 44/09 i 68/13).

Sukladno Zakonu, kulturna vijeća (dalje u tekstu: Vijeća) su stručna savjetodavna tijela koja se osnivaju za pojedina područja i djelatnosti umjetničkog i kulturnog stvaralaštva, radi predlaganja ciljeva kulturne politike i mjera za njezino provođenje, ostvarivanje utjecaja kulturnih djelatnika i umjetnika na razvoj kulture i umjetnosti, a posebno za predlaganje i stručno vrednovanje programa i projekata u kulturi od interesa za Republiku Hrvatsku ili od interesa za jedinice lokalne i područne (regionalne) samouprave te ustanove koje Republika Hrvatska ii jedinica lokalne i područne (regionalne) samouprave osniva zajedno s drugom pravnom i fizičkom osobom.

Odlukom se određuju Vijeća i njihov djelokrug, broj članova Vijeća, postupak izbora, imenovanja i razrješenja članova Vijeća, zadaće, način rada i odlučivanja vijeća i druga pitanja od značenja za njihov rad.

Prijedlogom odluke u Gradu Rijeci (dalje u tekstu: Grad) osnivaju se Vijeća za:

- glazbenu djelatnost,

- dramsku umjetnost, ples i pokret,

- audiovizualnu djelatnost,

- književnu djelatnost,

- muzejsku djelatnost i vizualne umjetnosti,

- inovativne umjetničke i kulturne prakse i

- zaštitu i očuvanje kulturnih dobara.

U Prijedlogu odluke propisuje se i postupak imenovanja članova Vijeća. Gradonačelnik Grada Rijeke (dalje u tekstu: Gradonačelnik) pokreće postupak imenovanja članova Vijeća javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za člana pojedinog Vijeća. Javni poziv objavljuje se na mrežnim stranicama Grada, a rok za podnošenje prijedloga ne može biti kraći od 15 dana od dana njegove objave. Na temelju pristiglih prijedloga Gradonačelnik odlukom imenuje predsjednika i članove Vijeća vodeći računa o njihovoj stručnosti na mandat od četiri godine.

Gradonačelnik može za potrebe vrednovanja transverzalnih i interdisciplinarnih programa imenovati Stručno povjerenstvo. Stručno povjerenstvo čine imenovani članovi Vijeća i po potrebi dodatni stručnjaci.

Prijedlogom odluke se uređuju slučajevi razrješenja člana Vijeća i prije isteka vremena iz zakonskih razloga te njihova obveza izuzimanja iz raspravljanja i odlučivanja, kao i donošenje Poslovnika o radu kojim pobliže uređuje način rada, a javnost rada Vijeća ostvaruje se objavljivanjem zapisnika o radu Vijeća na mrežnim stranicama davatelja financijskih sredstava odnosno Grada.

Također, Prijedlogom odluke se propisuje da članovi Vijeća s prebivalištem izvan Grada Rijeke imaju pravo na naknadu putnih troškova i troškova smještaja kada prisustvuju sjednicama Vijeća. Članovi Vijeća imaju pravo na naknadu za rad sukladno odluci Gradonačelnika.

Sukladno navedenom predlaže se donošenje Odluke o osnivanju kulturnih vijeća, kao u prilogu.

III. OBRAZLOŽENJE ODREDABA PRIJEDLOGA ODLUKE

**Člankom 1**. određuje se predmet odnosno Odlukom se osnivaju kulturna vijeća kao stručna savjetodavna tijela za pojedina područja i djelatnosti umjetničkog i kulturnog stvaralaštva, radi predlaganja ciljeva kulturne politike i mjera za njezino provođenje, ostvarivanje utjecaja kulturnih djelatnika i umjetnika na razvoj kulture i umjetnosti, a posebno za predlaganje i stručno vrednovanje programa i projekata u kulturi od interesa za Grad, za koja se sredstva osiguravaju iz proračuna Grada. Također, utvrđuju se Vijeća i njihov djelokrug, broj članova Vijeća, postupak izbora, imenovanja i razrješenja članova Vijeća, zadaće, način rada i odlučivanja Vijeća i druga pitanja od značenja za njihov rad.

**Člankom 2.** propisuju se ciljevi i zadaće Vijeća odnosno dakontinuirano prate i razmatraju stanje u područjima kulturnog i umjetničkog stvaralaštva, pružaju stručnu pomoć pri donošenju i provedbi programa javnih potreba u kulturi od interesa za Grad Rijeku i njihova financiranja, sudjeluju u utvrđivanju kulturne politike Grada Rijeke i mjera za njezino provođenje te u tu svrhu daju stručne podloge i mišljenja nadležnom Upravnom odjelu za odgoj i obrazovanje, kulturu, sport i mlade, Odsjek za kulturu te i obavljaju i druge poslove predviđene Zakonom.

Vijeća u svom radu pri provedbi programa javnih potreba u kulturi predlažu kriterije vrednovanja programa, stručno vrednuju i ocjenjuju programe te nakon provedenog postupka vrednovanja programa, dostavljaju Upravnom odjelu svoje prijedloge. Vijeća, na zahtjev Odjela, raspravljaju o pojedinim pitanjima s područja kulture i umjetnosti i o njima daju pisana mišljenja i prijedloge.

**Člankom 3**. propisuje se osnivanje Vijeća za pojedina područja i djelatnosti.

**Člankom 4.** propisuje se broj članova Vijeća te da se u Vijeća za članove imenuju umjetnici, stručnjaci i kulturni djelatnici istaknuti u područjima umjetnosti i kulture, kao i da u radu Vijeća sudjeluju bez prava odlučivanja službenici Upravnog odjela.

**Člankom 5.** propisuje senačin imenovanja članova Vijeća odnosno da Gradonačelnikpokreće postupak imenovanja članova Vijeća javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnost u području kulture i umjetnosti za podnošenje pisanih i obrazloženih prijedloga kandidata za člana vijeća za svako pojedino područja djelovanja Vijeća. Također, propisuje se objavljivanje javnog poziva kao i najkraći rok za podnošenje prijedloga. Nadalje, propisuje se mogućnost da u slučaju nedovoljnog broja odgovarajućih prijedloga kandidata za člana pojedinog Vijeća pisani i obrazloženi prijedlog osobe podnijet će Odjel. U konačnici, Gradonačelnik imenuje predsjednika i članove Vijeća odlukom vodeći računa o njihovoj stručnosti, a na temelju pristiglih prijedloga, kao i prijedloga Odjela.

**Člankom 6.** propisuje se da za potrebe vrednovanja transverzalnih i interdisciplinarnih programa Gradonačelnik može imenovati Stručno povjerenstvo kojeg čine imenovani članovi Vijeća i, po potrebi, dodatni stručnjaci.

**Člankom 7.** propisuje se da se članovi Vijeća imenuju na četiri godine te razloge razrješenja člana Vijeća prije isteka mandata, kao i da novom članu Vijeća mandat traje do isteka mandata člana Vijeća umjesto kojeg je imenovan.

**Člankom 8**. propisuje se da Vijeće donosi Poslovnik o radu kojim pobliže uređuje način rada, te da se javnost rada Vijeća ostvaruje objavljivanjem zapisnika o radu Vijeća na mrežnim stranicama Grada Rijeke.

**Člankom 9**. propisuje se dužnost izuzeća članova Vijeća od raspravljanja i odlučivanja te dužnost potpisivanja izjave o nepristranosti i povjerljivosti kao i izjave o nepostojanju sukoba interesa.

**Člankom 10.** propisuje se pravo na naknadu putnih troškova i troškova smještaja članova Vijeća kao i pravo na naknadu za rad sukladno odluci Gradonačelnika.

**Člankom 11.** propisuje se da stručne, administrativne, tehničke i druge poslove za Vijeća obavlja Odjel.

**Člankom 12.** propisuje se da stupanjem na snagu te odluke prestaje važiti Odluka o osnivanju kulturnih vijeća ("Službene novine Primorsko-goranske županije" broj 15/12, 5/13, 33/13 i „Službene novine Grada Rijeke“ 13/19).

**Člankom 13.** propisuje se dan stupanja na snagu odluke – osmoga dana od dana objave u "Službenim novinama Grada Rijeke".